Diari Oficial de la Generalitat Valenciana


Sumari del DOGV 10428, del 23-12-2024 (2024/13402)

DECRET LLEI 17/2024, de 23 de desembre, del Consell, de mesures urgents per a la millora de la fiscalitat verda i el desplegament de l’activitat econòmica a la Comunitat Valenciana.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/23/17/dof/vci/html**

### Dades del document

Número de DOGV
:   10656

Data del DOGV
:   23-12-2024

Secció del DOGV
:   I. DISPOSICIONS GENERALS

Número del document
:   2024/13768

CVE
:   DBXZ-C-1740-61639

Data del document
:   23-12-2024

Organisme emissor
:   Conselleria de Medi Ambient, Infraestructures i Territori / Conselleria d'Hisenda i Economia

Tipus de document
:   Decret llei

Anàlisi jurídica

 Descriptors 

:   * ajuda social
    * suport econòmic
    * inundació
    * reciclatge de residus
    * legislació
    * gestió de residus
    * clima
    * economia verda
    * fiscalitat
    * canvi climàtic
    * desastre natural
    * política de medi ambient
    * reserva natural
    * incendi
    * lluita contra incendis
    * protecció del medi ambient

PREÀMBUL

I

Des del 2020, vivim una seqüència de crisis encadenades que tenen un efecte persistent en l’activitat econòmica i en l’esdevenidor de les empreses valencianes. Això afecta la generació de riquesa, la creació d’ocupació, la recaptació d’impostos i, per consegüent, el benestar general de la societat. D’ací la importància de millorar les condicions de l’entorn per al desplegament d’una activitat econòmica robusta a través de l’optimització del disseny del marc fiscal, per a afavorir la competitivitat del teixit empresarial valencià i la seua sostenibilitat econòmica, social i mediambiental.

En este sentit, en conjuntures complexes com l’actual, és fonamental que les decisions de caràcter fiscal s’orienten a incentivar l’activitat econòmica, empresarial i professional; a donar suport a qui emprén, invertix el seu capital i genera ocupació i riquesa. Referent a això, el sistema fiscal aplicable a la Comunitat Valenciana ha de ser, almenys, igual de competitiu que el d’altres territoris per a poder atraure i assentar activitat, ocupació, talent, rendes i riquesa.

Per això, en el procés de millorar les condicions de l’entorn per al desplegament d’una activitat econòmica robusta és necessari i urgent reduir la pressió fiscal i actuar en harmonia amb altres territoris per a evitar situacions que deriven en més càrregues fiscals per als valencians i valencianes que emprenen i fan empresa, per a evitar el greuge que suposaria nous impostos al CO2 exclusivament valencians, que podrien representar una doble imposició, i que minvarien la competitivitat de les empreses no sols respecte a la resta de la UE sinó directament respecte a qualsevol altra regió espanyola.

En este context, la Llei 6/2022, de 5 de desembre, del canvi climàtic i la transició ecològica de la Comunitat Valenciana establix, en el capítol II del títol VI, una fiscalitat per a una transició ecològica que pot condicionar d’alguna manera la capacitat competitiva de sectors productius i empresarials valencians i que cal corregir.

En l’apartat 2, lletra g), de la disposició final segona, establix que les previsions relatives als impostos previstos en les seccions segona, tercera i quarta, del capítol II del títol VI, produiran efectes a partir de l’1 de gener de 2025.

Esta circumstància fa necessari adoptar este decret llei, atesa la necessitat extraordinària  i urgent de deixar sense efectes este règim de fiscalitat abans que entre en vigor, i procedir, amb urgència, a tramitar-ho mitjançant la figura del decret llei.

II

D’altra banda, l’obligatorietat de calcular la petjada de carboni i d’elaborar un pla de reducció d’emissions de CO2 per a un important conjunt d’instal·lacions a la Comunitat Valenciana, i que preceptivament han de ser inscrits en el Registre d’iniciatives de canvi climàtic regulat en l’article 30 d’esta llei, suposarà un important desemborsament econòmic per a la contractació dels treballs necessaris de càlcul de la petjada de carboni, planificació i seguiment, a partir de l’entrada en vigor d’este règim l’1 de gener de 2025. Un aspecte que per a moltes pimes afectades implicarà llevar recursos destinats a inversió en actius fixos, digitalització, etc. Necessaris per a assegurar el funcionament d’estes i que indubtablement n’afectarà la competitivitat i supervivència.

Urgix, per tant, la modificació de l’articulat regulador d’este registre amb la finalitat d’alinear esta normativa amb la nacional i la d’altres comunitats autònomes, i fer-ho voluntari. Si no es fa així, es podria donar la situació que les empreses radicades a la Comunitat Valenciana hagueren d’atendre, quant a obligacions sobre les seues emissions, requisits i criteris distints que entraren en contraposició o conflicte segons l’àmbit territorial on desplegaren la seua activitat (cas d’empreses amb implantació en tot o en part del territori nacional), i això suposaria un agreujant per al teixit empresarial valencià. Per tant, urgix deixar sense efecte, abans que entre en vigor l’1 de gener de 2025, les previsions relatives al càlcul i registre de la petjada de carboni i a l’obligació de reducció d’emissions de CO2.

Atés que el règim d’infraccions i sancions, regulat en el títol VII, Disciplina en matèria de canvi climàtic, s’establia fonamentalment per a tipificar accions o omissions relacionades amb l’obligatorietat que, en matèria de reducció d’emissions, es disposava en l’article 30.5, com que ara és voluntari eixe registre de reducció d’emissions, queden sense cap objecte els preceptes d’este règim; per tant, cal procedir també a modificar-lo.

III

L’impost sobre el depòsit de residus en abocadors, la incineració i la coincineració de residus és un tribut de naturalesa indirecta que recau sobre el lliurament de residus en abocadors per a eliminar-los; el lliurament de residus en instal·lacions d’incineració per a eliminar-los o fer-ne la valorització energètica o el lliurament de residus en instal·lacions de coincineració de residus per a eliminar-los o fer-ne la valorització energètica.

Davant de la confusió creada respecte a qui s’ha de traslladar la càrrega tributària que es genera per l’eliminació dels residus –que n’ha esdevingut una gestió complexa i confusa– es considera necessari modificar-lo, ja que en la redacció actual no queda clar, des del punt de vista contractual, a qui s’ha de repercutir realment este impost que és sufragat pel concessionari o explotador de la instal·lació de tractament. Cal, per tant, indicar en la norma expressament que la càrrega tributària de l’impost sobre el depòsit en abocadors o de la incineració dels residus haurà de traslladar-se als consorcis o entitats locals responsables del servici de tractament dels residus.

La redacció, un poc genèrica, de la disposició addicional de la Llei 5/2022, de residus i sòls contaminats per al foment de l’economia circular a la Comunitat Valenciana, provoca que l’impost no repercutisca, en tot en cas, en qui efectivament dega, que són els municipis o altres ens locals encarregats de la recollida selectiva de residus municipals.

Per tant, amb l’objectiu de repercutir en el destinatari final, a través de la taxa del consorci o entitats locals responsables, el cost que es genera per part del concessionari final de la gestió del residu, es planteja esta necessària modificació que ha de fer-se de manera urgent per a concloure els perniciosos efectes de la seua aplicació actual.

IV

D’altra banda, atés que la tramitació de la nova llei forestal de la Comunitat Valenciana pot demorar-se en el temps, i tenint en compte l’interés estratègic que suposa l’activitat de les explotacions i aprofitaments de tòfona per al desplegament del teixit empresarial en zones rurals d’interior, per a la fixació de població en l’entorn rural, per a la prevenció d’incendis forestals, així com altres múltiples beneficis, es considera necessari i urgent la modificació de la Llei 3/1993, de 9 de desembre, forestal de la Comunitat Valenciana, en relació amb la consideració com a terreny forestal d’estos aprofitaments.

V

D’una altra banda, l’article 5 del Decret llei 12/2024, de 12 de novembre, del Consell, de mesures fiscals de suport a les persones afectades per les inundacions produïdes per la DANA d’octubre de 2024, constituïx una mesura destinada a facilitar la recapitalització d’aquelles societats mercantils i cooperatives que, després d’haver sigut greument danyades pel temporal, pretenguen continuar amb la seua activitat. De la mateixa manera, la norma incentiva la creació d’empreses en les àrees afectades.

Una vegada transcorregut un període de temps raonable des de les inundacions, l’avaluació dels danys ha posat de manifest un impacte sobre el teixit productiu superior a l’inicialment imaginable, tant en la seua magnitud com en la seua extensió geogràfica.

Si bé l’incentiu va dirigit a les empreses amb domicilis socials que radiquen en l’àmbit territorial afectat, resulta innegable que el nivell d’afectació de les inundacions ha sigut molt variable segons la localitat considerada; per tant, raons de sostenibilitat pressupostària i de justícia exigixen escometre diverses modificacions en la redacció de la mesura destinades a garantir que les aportacions incentivades vagen dirigides a aquelles empreses que verdaderament ho necessiten.

La primera d’estes consistix a especificar que el límit de la deducció és per contribuent i a aclarir que, d’acord amb una correcta interpretació teleològica o de finalitat del precepte, les aportacions que originen el dret a la deducció hauran d’haver-se produït en el període comprés entre el 13 de novembre de 2024, data d’entrada en vigor del decret llei, i el 31 de desembre de 2025; és a dir, en tot cas, amb posterioritat a la catàstrofe. La deducció haurà de practicar-se en els períodes impositius en què es realitze l’aportació, si bé es manté la possibilitat que siga aplicable en els tres següents en el cas d’insuficiència de quota íntegra.

En segon lloc, s’inclouen nous requisits dirigits a garantir que el gaudi del benefici es limite a aquells contribuents que realitzen aportacions a entitats que o bé existien en el moment de produir-se la catàstrofe i necessiten una injecció de recursos propis per a reprendre la seua activitat, o bé, tot i ser de nova creació, generen en els municipis afectats noves activitats econòmiques.

Als efectes de l’aplicació del benefici, es considera que les entitats ja creades que haurien de ser beneficiàries últimes de les aportacions són aquelles que hagen sol·licitat un expedient de regulació temporal d’ocupació (ERTO) per als seus treballadors i treballadores a conseqüència del temporal, perquè són estes les que han quedat obligades a paralitzar totalment o parcialment la seua activitat. D’acord amb LABORA, en la data d’elaboració d’esta proposta, la xifra d’expedients de força major després de la DANA afecta 1.591 societats, amb 24.554 persones ocupades, de les quals 23 són societats cooperatives.

En relació amb les entitats de nova creació, es reproduïx la fórmula utilitzada per una altra norma similar a esta: la deducció per aportacions socials continguda en la lletra z) de l’article 4.U de la Llei 13/1997, de 23 de desembre, per la qual es regula el tram autonòmic de l’impost sobre la renda de les persones físiques i restants tributs cedits, que exigix que l’activitat no haja sigut exercida amb anterioritat sota una altra titularitat. S’especifica en la nova redacció que ambdós deduccions són incompatibles quan recauen sobre el mateix objecte, si bé la regulada en el present decret llei podria resultar més favorable.

En tercer lloc, s’assegura la proporcionalitat en l’ús del benefici fiscal amb una condició addicional aplicable a les persones contribuents i ja utilitzada per a altres deduccions per inversions aprovades per la Generalitat, que condiciona l’import de la deducció al fet que la seua base es limite al 30 % de la base liquidable del contribuent en el període impositiu de la inversió.

VI

L’article 44 de l’Estatut d’Autonomia de la Comunitat Valenciana permet al Consell, en cas d’extraordinària i urgent necessitat, dictar disposicions legislatives provisionals per mitjà de decrets llei sotmesos a debat i votació en les Corts, atenent el que preceptua l’article 86 de la Constitució Espanyola per als decrets llei que puga dictar el Govern d’Espanya.

El present decret llei respecta els límits previstos en l’esmentat article i els establits per les exigències previstes per l’article 86.1 de la Constitució Espanyola.

Respecte al supòsit de necessitat extraordinària i urgent, la figura del decret llei pot ser un instrument lícit sempre que la finalitat que justifique emprar la legislació d’urgència siga la d’ajudar, emparar en una situació concreta de dificultat, dins dels objectius d’un govern, i que requerix una acció normativa immediata en un termini més breu que el requerit per la via normal per a la tramitació parlamentària de les lleis.

En este sentit, evitar que l’entrada  en vigor de la fiscalitat ecològica i l’obligatorietat de calcular i reduir la petjada de carboni i la seua preceptiva inscripció en el Registre d’iniciatives de canvi climàtic previstes en la Llei 6/2022, de 5 de desembre, del canvi climàtic i la transició ecològica de la Comunitat Valenciana, produïsquen efectes a partir de l’1 de gener de 2025; així com repercutir adequadament l’impost a l’abocament i la incineració de residus domèstics i municipals al seu destinatari final i facilitar el desplegament del teixit empresarial en zones rurals d’interior, fixar població en l’entorn rural i previndre els incendis forestals; i garantir que, en el marc del suport a les persones afectades per les inundacions produïdes per la DANA d’octubre del 2024, les aportacions incentivades vagen dirigides a aquelles empreses que verdaderament ho necessiten, són circumstàncies que fan necessari procedir, per la via d’urgència, tramitar-ho mitjançant la figura del decret llei.

En efecte, la tramitació ordinària d’un projecte de llei implicaria que les mesures que es perseguixen no produïren els efectes en el temps i la forma adequats, i per tant, se n’anul·laria així l’eficàcia.

Respecte al que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques, este decret llei s’ajusta als principis de bona regulació. Igualment, es complix el principi de necessitat, en tant que les mesures que s’adopten són necessàries per a l’objectiu perseguit, que ha quedat plenament justificat. Igualment, es complixen els principis de seguretat jurídica, proporcionalitat i eficàcia, destacant-se que les mesures que incorpora són congruents amb l’ordenament jurídic i incorporen la millor alternativa possible en vista de la situació d’excepcionalitat, ja que contenen la regulació necessària i imprescindible per a la consecució dels objectius esmentats.

Quant al principi de transparència, vista la urgència per a l’aprovació d’esta norma, s’exceptuen els tràmits de consulta pública prèvia i d’audiència i informació públiques, de conformitat amb l’article 133.4 de la Llei 39/2015, d’1 d’octubre, i amb l’article 14 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana.

En la tramitació del decret llei, s’ha seguit el procediment establit i s’han emés els informes preceptius.

Per tot el que s’ha exposat, i conforme amb el que establix l’article 44 de l’Estatut d’Autonomia de la Comunitat Valenciana, a proposta de la consellera d’Hisenda i Economia i del conseller de Medi Ambient, Infraestructures i Territori, d’acord amb les competències que els atribuïx el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries, i les seues atribucions, i amb la deliberació prèvia del Consell, en la reunió de 23 de desembre de 2024,

DECRETE

*Article 1. Modificació de la Llei 6/2022 de 5 de desembre, del canvi climàtic i la transició ecològica de la Comunitat Valenciana*

Es deroga l’article 27 de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

2. Es deroga l’article 28 de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

3. Es modifica l’apartat 1, se suprimix l’apartat 2 i s’afig un nou apartat 3 a l’article 29, de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, que queda redactat de la manera següent:

“Article 29. Compensació d’emissions difuses.

1. La Generalitat Valenciana establirà mecanismes voluntaris de compensació d’emissions no subjectes al règim de comerç de drets d’emissió de gasos d’efecte d’hivernacle mitjançant la participació o l’aportació a projectes de recuperació, protecció o gestió d’ecosistemes, activitats agràries o altres projectes d’absorció de CO? que es duguen a terme a la Comunitat Valenciana, d’acord amb la normativa bàsica estatal.

2. (Suprimit).

3. Es consideraran projectes d’absorció aquells que permeten la fixació de carboni, com els de repoblament, reforestació, restauració i conservació de masses forestals existents, d’ecosistemes litorals, de forest mediterrània, els de conservació o restauració d’aiguamolls, prats de fanerògames marines o altres espais de naturalesa anàloga, i els de conservació o augment del contingut de matèria orgànica del sòl, en l’àmbit de la silvicultura o de l’agricultura.

Els projectes d’absorció podran ser realitzats per persones físiques o jurídiques en terrenys sobre els quals tinguen autorització per a això.

Els projectes d’absorció, quan s’hagen executat, es materialitzaran en unitats d’absorció que se certificaran a nom de les seues persones titulars i podran ser transmeses a tercers.

Les unitats d’absorció només podran emprar-se per a una única compensació d’emissions.

Els projectes d’absorció i les unitats d’absorció que generen hauran d’inscriure’s en el Registre valencià d’iniciatives canvi climàtic, establit en l’article 30.

La conselleria competent en matèria de canvi climàtic determinarà la metodologia aplicable al sistema de certificació de les unitats d’absorció generades a través dels projectes d’absorció, que s’aprovarà per una resolució de l’òrgan directiu amb competències en la matèria.

La conselleria competent en matèria de canvi climàtic podrà subscriure convenis de col·laboració per a l’execució de projectes d’absorció. En estos convenis es podrà establir un termini de duració superior a l’establit en la Llei 40/2015, d’1 d’octubre, de règim jurídic del sector públic, concorde amb la vida útil dels projectes o, si és el cas, amb els períodes de seguiment o verificació requerits metodològicament per a les seues diferents tipologies. Tot això sense perjuí de la seua possible pròrroga conforme al que s’establix en l’article 49.h.2n de l’esmentada llei. La duració establida, que no podrà superar, incloent-ne la pròrroga, el termini màxim de vint anys, haurà de quedar justificada en el corresponent expedient.”

4. Es modifiquen els apartats 4, lletres b) i c), 5, 8 i 10; se suprimixen els apartats 6, 7 i 9 i la lletra c) de l’apartat 8 de l’article 30, i s’incorpora un nou apartat 11 en la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, que queda redactat de la manera següent:

“Article 30. Registre valencià d’iniciatives de canvi climàtic

[…]

4. El Registre valencià d’iniciatives de canvi climàtic disposa de quatre seccions:

[…]

b) Projectes d’absorció de diòxid de carboni, per a inscriure projectes que acrediten l’absorció de diòxid de carboni a través d’un canvi d’ús del sòl o un canvi en la gestió, així com activitats relacionades amb l’ús de la terra, silvicultura o relacionades amb el carboni blau o altres projectes d’absorció de CO?, que suposen un augment del carboni emmagatzemat, des del moment que es dispose de metodologies de càlcul reconegudes per a la quantificació d’estes absorcions.

c) Compensació de petjada de carboni, per a inscriure accions de compensació de petjada de carboni mitjançant absorcions realitzades per les organitzacions inscrites en la secció de projectes d’absorció de diòxid de carboni, o procedent de projectes de reducció d’emissions de gasos d’efecte d’hivernacle realitzats per un tercer i reconeguts pel ministeri o per la conselleria competents en matèria de canvi climàtic

[…]

5. Les inscripcions en qualsevol de les seccions del Registre seran voluntàries per a les organitzacions, organismes, entitats i empreses responsables que no tinguen l’obligació d’inscriure la petjada de carboni en el Registre de petjada de carboni, compensació i projectes d’absorció de diòxid de carboni de l’Oficina Espanyola de Canvi Climàtic del Ministeri per a la Transició Ecològica i el Repte Demogràfic, d’acord amb la normativa bàsica estatal.

6. (Suprimit)

7. (Suprimit)

8. Les entitats que sol·liciten inscriure’s en la secció a) del registre, de càlcul i reducció de   petjada de carboni, tindran l’obligació de:

[…]

c) (Suprimida).

9. (Suprimit)

10. Per un decret del Consell es fixaran el funcionament, contingut i condicions per a la inscripció, d’acord amb la Llei 39/2015, d’1 d’octubre del procediment administratiu comú de les administracions públiques, aplicable en els registres administratius, segons el que es preveu en l’apartat 2, lletra b), de la disposició final primera, de la present llei.

11. El Registre és un registre administratiu que contindrà dades de caràcter personal i, en conseqüència, li és aplicable el règim de protecció de dades personals. En particular, caldrà tindre en compte les garanties i mesures de seguretat necessàries per a garantir els drets i llibertats de les persones afectades, així com respectar els principis en matèria de protecció de dades, especialment el principi de minimització de dades, que determina que les dades han de ser adequades, pertinents i limitades al que siga necessari en relació amb els fins per als quals són tractades.”

5. Se suprimix el capítol II, Fiscalitat per a la transició ecològica, del títol VI de la Llei 6/2022, de 5 de desembre, del canvi climàtic i la transició ecològica de la Comunitat Valenciana.

6. Se suprimix la lletra a) de l’apartat 3 de l’article 145 de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

7. Es modifiquen l’apartat 2 i la lletra f) de l’apartat 3 i se suprimixen les lletres a) i b) de l’apartat 3 i les lletres a) i b) de l’apartat 4 de l’article 151, Tipificació d’infraccions, de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, que queda redactat de la manera següent:

“Article 151. Tipificació d’infraccions

[…]

2. És infracció molt greu:

La reincidència en una infracció greu quan haja sigut sancionat en els dos anys anteriors a la comissió d’esta.

3. Són infraccions greus els següents fets:

a) (Suprimida)

b) (Suprimida)

[…]

f) La reincidència en una infracció lleu quan haja sigut sancionat en els dos anys anteriors a la comissió d’esta.

4. Són infraccions lleus els següents fets:

a) (Suprimida)

b) (Suprimida)

[…]”

8. Es modifica el punt 1 de la lletra a), se suprimixen els punts 2, 3, 4, 5, 6 i s’incorpora un nou punt 7 de l’apartat 1; es modifica el punt 1 de la lletra b), se suprimixen els punts 2, 3, 4, 5 i s’incorpora un nou punt 6 en l’apartat 1; es modifica el punt 1 de la lletra c) de l’apartat 1 i s’incorpora un nou apartat 4 de l’article 153, Sancions, de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana, que queda redactat de la manera següent:

“Article 153. Sancions

1. Per la comissió de les infraccions administratives previstes en esta llei es podran imposar totes o alguna de les següents sancions:

a) Per a les infraccions molt greus:

1) Multa entre 60.001 euros i 200.000 euros.

2) (Suprimit)

3) (Suprimit)

4) (Suprimit)

5) (Suprimit)

6) (Suprimit)

7) Impossibilitat d’obtenció durant quatre anys de préstecs, subvencions o ajudes públiques en matèria de medi ambient.

b) Per a les infraccions greus:

1) Multa de 30.001 euros a 60.000 euros.

2) (Suprimit)

3) (Suprimit)

4) (Suprimit)

5) (Suprimit)

6) Impossibilitat d’obtenció durant dos anys de préstecs, subvencions o ajudes públiques en matèria de medi ambient.

c) Per a les infraccions lleus:

1) Multa de 600 euros a 30.000 euros.

[…].

[…]

4. Així mateix, atenent les característiques dels fets o la seua repercussió en l’execució de les actuacions de lluita contra el canvi climàtic, es podrà imposar, a més de multa, alguna de les següents sancions:

a) El tancament de l’activitat o la instal·lació productora d’energia o d’emissions de gasos d’efecte d’hivernacle per un període no superior a tres anys en cas d’infraccions molt greus, i no superior a un any en la resta dels casos.

b) La suspensió del dret a obtindre subvencions o ajudes públiques de l’Administració de la Generalitat per un període d’un a tres anys.”

9. Se suprimix la disposició addicional novena de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

10. S’incorpora una nova disposició addicional setzena a la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

“Disposició addicional setzena. Tractament de dades de caràcter personal

1. El tractament de dades personals que es realitze en compliment d’esta norma s’ajustarà al que es disposa en el règim jurídic europeu i estatal en matèria de protecció de dades de caràcter personal.

2. Les dades personals que les persones proporcionen a l’Administració en l’execució de la present llei seran utilitzades amb les finalitats i els límits previstos en esta.

11. Se suprimix la disposició transitòria quarta de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

12. Es modifica la lletra b) i se suprimixen les lletres c), d), g) i h) de l’apartat 2 de la disposició final primera de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

“Disposició final primera. Desplegament reglamentari

[…]

2. S’insta el Consell perquè dicte, en els terminis que s’indiquen des de l’entrada en vigor d’esta llei, les següents disposicions:

[…]

b) En el termini de dos anys després de l’aprovació de la modificació del Reial decret 163/2014, de 14 de març, a la qual es referix l’apartat 4 de la disposició final dotzena de la Llei 7/2021, de 20 de maig, de canvi climàtic i transició energètica, la reglamentació corresponent a la petjada de carboni i el registre previst en els articles 28 i 30 d’esta llei.

c) (Suprimida)

d) (Suprimida)

[…]

g) (Suprimida)

h) (Suprimida)

[…]”

13. Se suprimixen les lletres a), b) i g) de l’apartat 2 de la disposició final segona de la Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.

*Article 2. Modificació de la Llei 5/2022, de 29 de novembre, de residus i sòls contaminats per al foment de l’economia circular a la Comunitat Valenciana*

1. Es modifica i es canvia de nom la disposició addicional, amb la denominació de “Disposició addicional novena”, de la Llei 5/2022, de 29 de novembre, de residus i sòls contaminats per al foment de l’economia circular a la Comunitat Valenciana, que queda redactada de la manera següent:

“Disposició addicional novena

D’acord amb les previsions de la Llei 7/2022, de 8 d’abril, de residus i sòls contaminats per a una economia circular, el contribuent de l’impost podrà traslladar la càrrega tributària de l’impost estatal a l’abocament i la incineració de residus domèstics i municipals a les entitats locals responsables dels servicis de recollida o als consorcis o a les entitats locals responsables del servici de valorització, eliminació de residus i gestió d’ecoparcs d’àrea o àrees de gestió de què es tracte. Tot això, amb l’acord previ de l’assemblea, ple o màxim òrgan participatiu del consorci o entitat competent per als servicis de tractament i eliminació, i mitjançant els mecanismes de repartiment, pressupostaris, financers, jurídics o contractuals que s’habiliten entre les parts.”

*Article 3. Modificació de la Llei 3/1993, de 9 de desembre, forestal de la Comunitat Valenciana*

1. Es modifica l’article 2 Llei 3/1993, de 9 de desembre, forestal de la Comunitat Valenciana, que queda redactat de la manera següent:

“Article 2

1. Als efectes d’esta llei, són forests o terrenys forestals els definits en l’article 5 de la Llei 43/2003, de forests.

2. En el desplegament de la llei bàsica estatal, es consideren forests o terrenys forestals a la Comunitat Valenciana:

a) Els terrenys agrícoles abandonats que hagen adquirit signes inequívocs del seu estat forestal, entenent com a tals els que presenten una cobertura d’espècies forestals arbòries o arbustives llenyoses per damunt del 50 % de fracció de cabuda coberta, aplicat, com a màxim, a escala de subparcel·la cadastral.

b) Els enclavaments forestals en terrenys agrícoles amb una superfície major d’una hectàrea, sense perjuí que enclavaments amb superfícies inferiors puguen tindre esta condició, sempre que l’òrgan forestal competent determine, de manera expressa, la funció ecològica d’estos.

3. Així mateix, tenen també la consideració de forest els terrenys pertanyents al domini públic forestal, encara que el seu ús i destinació no siga forestal.”

2. Es modifica l’article 3 Llei 3/1993, de 9 de desembre, forestal de la Comunitat Valenciana, que queda redactat de la manera següent:

“Article 3.

Als efectes d’esta llei, no tindran la consideració legal de forest o terreny forestal:

a) Els terrenys classificats legalment com a urbans o urbanitzables.

b) Els terrenys dedicats al cultiu agrícola.

c) Les superfícies destinades al cultiu de plantes i arbres ornamentals i els vivers forestals.

d) Les làmines d’aigua i els terrenys inundables que formen part d’aiguamolls o zones humides de caràcter permanent.

e) Els terrenys que amb una resolució administrativa  expressa prèvia canvien el seu ús forestal a un altre distint.

f) Els cultius forestals sobre terrenys agrícoles que tinguen com a finalitat la producció de collites anuals o recurrents de fruits, com ara la cirera, les tòfones, les anous, els pinyons, etc., sempre que el seu manteniment incloga la realització de pràctiques de maneig agrícola.

g) El cultiu de tòfones mitjançant tècniques agrícoles, destinat al consum humà, quan es duga a terme sobre sòls forestals i exclusivament durant el període d’explotació. En tal cas, el sòl tindrà la consideració de sòl agrícola temporal, i recobrarà la seua condició de sòl forestal en cessar este cultiu.”

3. Es modifica l’apartat 2 de l’article 30 Llei 3/1993, de 9 de desembre, forestal de la Comunitat Valenciana, que queda redactat de la manera següent:

“Article 30

[…]

2. Als efectes d’esta llei, són aprofitaments forestals les fustes, llenyes, corfes, pastures, fruits, resines, plantes aromàtiques, plantes medicinals, bolets i tòfones silvestres, productes apícoles i, en general, la resta de productes i subproductes propis dels terrenys forestals, així com els servicis amb valor de mercat característics de les forests. Igualment, són aprofitaments les activitats cinegètiques, que es regularan per la seua legislació específica.

No tindran consideració d’aprofitament forestal l’eliminació d’espècies exòtiques invasores. En este cas únicament es requerirà una comunicació prèvia a l’Administració forestal.

[…]”

4. S’inclou una disposició addicional sèptima a la Llei 3/1993, de 9 de desembre, forestal de la Comunitat Valenciana, amb el següent contingut:

“Disposició addicional sèptima

Queden excloses de la condició de sòl forestal, i seran baixa en el Registre de plantacions forestals temporals, les plantacions amb espècies forestals sobre sòls agrícoles previstes en l’apartat f) de l’article 3”.

DISPOSICIÓ DEROGATÒRIA

Queden derogades totes les disposicions d’igual o inferior rang que s’oposen al que disposa este decret llei.

DISPOSICIONS FINALS

*Primera. Modificació del Decret llei 12/2024, de 12 de novembre, del Consell, de mesures fiscals de suport a les persones afectades per les inundacions produïdes per la DANA d’octubre del 2024*

Es modifica l’article 5, que passa a tindre la següent redacció:

Article 5. Deducció en l’IRPF per aportacions als fons propis d’entitats que despleguen activitats econòmiques.

1. Els contribuents podran deduir en la quota íntegra autonòmica, amb el límit per contribuent de 9.900 euros, el 45 % de les quantitats invertides, des del dia d’entrada en vigor d’esta norma fins al 31 de desembre de 2025, en la subscripció i desemborsament d’accions o participacions socials a conseqüència d’acords de constitució o d’ampliació de capital de societats anònimes, de responsabilitat limitada i societats laborals o d’aportacions voluntàries o obligatòries efectuades pels socis a les societats cooperatives, sempre que es complisquen els següents requisits:

a) L’entitat en la qual cal materialitzar la inversió ha de complir els següents requisits:

1. Ha de tindre el domicili social i fiscal dins de l’àmbit territorial d’este decret llei i mantindre’l durant els tres anys següents a la constitució o ampliació. En el cas d’empreses ja existents en el moment d’aprovació d’esta disposició, esta circumstància ha de complir-se el 29 d’octubre de 2024.

2. En el cas que siga una entitat ja existent en el moment d’entrada en vigor d’este decret llei, ha d’haver sol·licitat un expedient de regulació temporal d’ocupació (ERTO) per als seus treballadors i treballadores a conseqüència del temporal.

3. En el cas que es tracte d’una entitat de nova creació, no ha de tractar-se d’accions o participacions en una entitat a través de la qual s’exercisca la mateixa activitat que s’havia estat exercint anteriorment mitjançant una altra titularitat.

4. Ha d’exercir una activitat econòmica durant els tres anys següents a la constitució o ampliació. A estos efectes, no s’entendran incloses les entitats que tinguen com a activitat principal la gestió d’un patrimoni mobiliari o immobiliari, d’acord amb el que es disposa en l’article 4.8.dos.a de la Llei 19/1991, de 6 de juny, de l’impost sobre el patrimoni, en cap dels períodes impositius de l’entitat conclosos amb anterioritat a la transmissió de la participació.

5. Ha de comptar, com a mínim, amb una persona ocupada amb contracte laboral i a jornada completa, o amb diverses persones sempre que la suma de les seues jornades laborals siga, almenys, equivalent a una completa, donades d’alta en el règim general de la Seguretat Social, durant els tres anys següents a la constitució o ampliació, excepte si es tracta de societats laborals o societats cooperatives de treball associat.

b) Les operacions en què siga aplicable la deducció han de formalitzar-se en una escriptura pública, en la qual ha d’especificar-se la identitat dels inversors i l’import de la respectiva inversió. No obstant això, en el cas de les societats cooperatives i excepte en els supòsits de constitució, no serà necessària la formalització en una escriptura pública, havent-se de justificar la subscripció i desemborsament de les aportacions obligatòries o voluntàries al capital social realitzades per les persones sòcies mitjançant un certificat firmat per qui ocupe la secretaria de la cooperativa, amb el vistiplau de la presidència d’esta i amb les firmes legitimades notarialment; quan la mateixa persona sòcia haja realitzat diverses subscripcions o desemborsaments durant el període comprés entre el dia d’entrada en vigor d’esta disposició i el 31 de desembre de 2025, n’hi haurà prou que s’expedisca un únic certificat en el qual consten totes les dates de subscripció i desemborsament.

c) Les participacions adquirides hauran de mantindre’s en el patrimoni del contribuent durant un període mínim dels tres anys següents a la constitució o ampliació.

2. La base de la deducció no podrà superar el 30% de la base liquidable del contribuent.

3. La deducció haurà de practicar-se en el període impositiu en el qual es realitze l’aportació. No obstant això, en el cas que el contribuent manque d’una quota íntegra autonòmica suficient per a aplicar la totalitat o part de la present deducció en el període en què es genere este dret, l’import no deduït podrà traslladar-se als tres períodes impositius següents fins a esgotar, si és el cas, el seu import total.

4. L’aplicació de la present deducció resultarà incompatible amb la regulada en la lletra z) de l’article 4.U de la Llei 13/1997, de 23 de desembre, per la qual es regula el tram autonòmic de l’impost sobre la renda de les persones físiques i restants tributs cedits, respecte de la mateixa entitat receptora de les aportacions.

*S**egona. Entrada en vigor*

Este Decret llei entrarà en vigor l’endemà de publicar-se en el *Diari Oficial de la Generalitat Valenciana*, excepte quant a la modificació de la disposició addicional de la Llei 5/2022, de residus i sòls contaminats per al foment de l’economia circular a la Comunitat Valenciana, les previsions de la qual tindran efectes a partir de l’1 de gener de 2025.

  

València, 23 de desembre de 2024

CARLOS MAZÓN GUIXOT

El president de la Generalitat

RUTH MARÍA MERINO PEÑA

La consellera d'Hisenda i Economia

VICENTE MARTÍNEZ MUS

El conseller de Medi Ambient, Infraestructures i Territori


Còpia Permalink ELI